《游七星岩谒萧太史时成昏五羊》
明代·韩上桂

南探洞壑奇，恍接函关气。七星错落悬，咫尺神都秘。

倏有羽衣人，冉冉云鸾至。云鸾缥缈苍梧间，乘风直造蓬莱班。

彤霞旭日朝相映，仙舆翠节摇金镮。使我见之心胆堕，握芳讵掷河阳果。

突如骥子渴奔泉，白日制断黄金锁。我闻天子之庭多大贝，九鼎璠玙圭璧会。

君岂其一照光含，轻盈兀坐冰壶对。扣之声音清以越，黄钟玉磬人从悦。

自信平生眼未经，剖肝不复私毫发。况复幽怀宴笑宜，弄人杨柳春风披。

投壶雅歌相快意，谓我为材似大儿。乃知羚羊非岞崿，奇情孰与金銮客。

岂从秦台玉女弄箫来，或是灵槎泛夜逢鳷鹊。愧我尘心蜕不成，将飞屡滞触藩楹。

安得仙人饮我一杯露，飒飒羽翼风从生。

作者简介：明广东番禺人，字孟郁，号月峰。幼时家贫，喜读书。向人借《二十一史》，浏览一月，即默识大略。万历二十二年中举。授国子监丞。转永平府通判。巡抚方一藻以其才荐。崇祯末闻帝死讯，愤恨死。